ไทยพาณิชย์รุกนอก
มุมมองตราสารหนี้ตลาดเกิดใหม่น่าสนใจ..
27 ก.พ. 2556

มุมมองตราสารหนี้ตลาดเกิดใหม่น่าสนใจ..
ยูโอบีชูPIMCOเป้ากำไร1ปีได้5%..“ไทยพาณิชย์” รุกตราสารหนี้ตลาดเกิดใหม่ “ยูโอบี” ชูตราสารหนี้นอก 1 ปี รับ 5%
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ภาพรวมตลาดตราสารหนี้กลุ่มตลาดเกิดใหม่น่าลงทุนมากขึ้น โดยปีที่ผ่านมามีเงินทุนไหลเข้าลงทุนสูงเป็นประวัติการณ์ ช่วยให้ตลาดมีสภาพคล่องเพิ่มขึ้น ขณะที่อัตราเงินเฟ้อยังต่ำเมื่อเทียบกับประเทศพัฒนาแล้ว เศรษฐกิจมีแนวโน้มสูงทุกปี สกุลเงินท้องถิ่นมีแนวโน้มแข็งค่า ความเสี่ยงในการผิดนัดชำระหนี้ลดลงต่อเนื่อง 
บริษัทจึงเสนอขายกองทุนเปิดไทยพาณิชย์ตราสารหนี้ตลาดเกิดใหม่ มูลค่าโครงการ 2,000 ล้านบาท เสนอขายครั้งแรกระหว่างวันที่ 26 ก.พ.-6 มี.ค. 2556 โดยจะลงทุนในหน่วยลงทุนของกองทุน Emerging Markets Investment Grade Debt Fund (กองทุนหลัก) ชนิดหน่วยลงทุน “I share class” เฉลี่ยในรอบปีบัญชีไม่น้อยกว่า 80% ของมูลค่าสินทรัพย์สุทธิของกองทุน ในสกุลเงินเหรียญสหรัฐ บริหารจัดการโดย Investec Asset Management Limited โดยกองทุนจะลงทุนหรือทำสัญญาซื้อขายล่วงหน้าเพื่อป้องกันความเสี่ยงจากอัตราแลกเปลี่ยนไม่น้อยกว่า 90% ของมูลค่าทรัพย์สินที่ลงทุนในต่างประเทศ
สำหรับนโยบายของกองทุนหลักเน้นลงทุนในพันธบัตรรัฐบาลที่ออกในสกุลเงินท้องถิ่นของกลุ่มประเทศตลาดเกิดใหม่และมีอันดับความน่าเชื่อถือในระดับลงทุนได้ โดยให้น้ำหนักการลงทุนในบราซิล มาเลเซีย เม็กซิโก 
นายวนา พูลผล ประธานเจ้าหน้าที่บริหาร บลจ.ยูโอบี (ไทย) เปิดเผยว่า บริษัทเปิดขายกองทุนเปิด ยูโอบี โทเทิล รีเทิร์น ทริกเกอร์ ฟันด์ 2 (UOBTRT2) กำหนดผลตอบแทนเป้าหมาย 5% ในเวลา 1 ปี เสนอขายครั้งแรกถึงวันที่ 27 ก.พ.นี้ 
กองทุนจะเน้นลงทุนในกองทุนรวมตราสารหนี้ PIMCO Total Return ExchangeTraded Fund ซึ่งบริหารกองทุนเชิงรุกที่เน้นสร้างผลตอบแทนที่เป็นบวกและมีการบริหารจัดการความเสี่ยงที่เข้มงวด โดยตั้งแต่จัดตั้งกองทุนในเดือน ก.พ. 2555 ถึงสิ้นปี 2555 ให้ผลตอบแทนที่ 11.75% ในสกุลเงินเหรียญสหรัฐ